钦定古今图书集成/明伦汇编/交谊典/第003卷 > 图书编 > 《交难赋》李观
## 钦定古今图书集成/明伦汇编/交谊典/第003卷 > 图书编 > 《交难赋》李观

交之难兮久矣，且苟合兮为耻。昔人病于无友，嗟友
不可以已矣。《绝壑万丈》，龙吟。元云遂兴，六合为
阴。碧山嵌空，虎啸其中。百兽悍栗，欻然长风。夫物以
类感，何感不致。交以心契，何心不契，何心不秘。然执
可久之契，先古称利。言求于斯，不可易易。二气陶甄，
曰人是先。足矩地，首规天。大朴摧颓，六情入焉。一与
一夺，失其自然。积有亿年，人增险难。使我行无所之，
居无所安。游流溅溅，溃我素源。源无清流，弃沉逐浮，
作色自伐，伪心相求，睢盱竭欢，未竟成仇，一日销落，
速如凉秋，其荣无遗，俗态岂留？独见神岳，寒柏千寻。
无俦直天而生，高略斗牛，下睨群植，匪堪与谋，何者
为交，穷达不偷，乐亦同乐，忧亦同忧，生死循环，其道
率由。破产之惠，不相为酬，如斯之谓也。昔夷吾九合
之策，知者不孤。巨卿千里之哭，今也则无。石父解缚
于齐相，智罃负惭于贾夫。行微其可友乎？知我则友，
何微之居！古之奉交，多不获全耳。馀之初，刎颈慨然，
隐悯就辱，激昂自坚。及其据兵而坐，势不相果，白刃
可吹，赤心乃携，凭怒相杀，气干虹蜺。呜呼噫戏也！交
之难兮苟合，忿深咆哮。余当识之，不妄语交。矧今之
人兮，无异蒙虺蜥。是故独处兮而悲蟏蛸。冀幸欤可
振，予愿言与邻。骖伍相之驾，捧仲尼之轮。义者有其
义，仁者师其仁。不其仁，不其善，欤何滞于斯忧辛。〈篇中

原本多有脱误